Aardskuddings tref NoordwesFoto: Skermskoot/Google Maps Verskeie aardskuddings het dele van Noordwes Sondagoggend getref. Volgens die Raad van Geowetenskap is die eerste aardskudding wat 4,25 gemeet het, kort ná 03:00 gevoel. “Die episentrum van die skudding was sowat 11 km suidoos van Klerksdorp,” het Mahlatse Mononela, woordvoerder van die raad, gesê. Talle kleiner aardskuddings het hierna gevolg waarvan die eerste van 2,96 om 04:14. Om 09:34 was daar nog ŉ aardskudding van 2,24. “Die twee skuddings wat ná die eerste groot skudding plaasgevind het, is moontlik naskokke aangesien dit naby aan die hoofskudding voorgekom het en kleiner was.” Die aardskuddings is in Klerksdorp, Orkney, Stilfontein en Hartbeesfontein gevoel. Volgens Mononela het Sondag se aardskuddings in dieselfde gebied voorgekom as die skudding van 5,5 in 2014. Daar was reeds talle aardskuddings in Suid-Afrika vanjaar. Kaapstad is op 17 November deur ŉ ligte aardskudding van 3,5 getref. Die aardskudding het omstreeks 00:27, sowat 76 km noordwes van Kaapstad (41 km suid van Saldanha), plaasgevind. Kaapstad het ook in September twee skuddings beleef. Op 26 September is ŉ skudding in die stad gevoel wat veroorsaak is deur ŉ aardbewing van 2,5 ongeveer 10 km noord van Malmesbury in die Wes-Kaap. ŉ Skudding van 6,2 het die vorige dag sowat 1 600 km suid-suidoos van Kaapstad plaasgevind.